Eile õhtul tabasid kaks tõenäoliselt Venemaalt välja lastud raketti Przewodówi küla Poolas. Täna teatas NATO peasekretär Jens Stoltenberg, et Venemaale on saadetud karm noot, milles nõutakse järgmist rünnakut lihtsamini hääldatavatele Poola küladele.
Vastavasisuline otsus tehti eile öösel Balil, kus USA president Joe Biden kohtus teiste G20 riikide tippjuhtidega.
Palju segadust
“On äärmiselt kahetsusväärne, et Venemaa on rünnanud oma rakettidega NATO riiki Poolat,” kommenteeris G20 kohtumisel videosilla vahendusel osalenud NATO peasekretär Jens Stoltenberg.
“Veel kahetsusväärsem on, et raketid tabasid Poola küla, mille nime on ülejäänud maailmal praktiliselt võimatu korrektselt hääldada,” sõnas ta.
“Eilne koletu tegu näitas selgelt, et nende külade ründamine, mille nimesid on võimatu hääldada, tekitab palju segadust.”
“Seega teen ma ettepaneku NATO riikide juhtidele saata Venemaale karm noot, kus nõuame, et järgmine Venemaa poolne rünnak tabaks mõnda lihtsamini hääldatavat Poola küla,” ütles Stoltenberg kohtumisel.
NATO peasekretäri ettepanek kiideti heaks ning Venemaale saadeti koos karmi noodiga ka Poola linnade ja külade nimekiri, mida kindlasti rünnata ei tohiks, nagu näiteks Międzyzdroje, Warmątowice Sienkiewiczowskie, Siemianowice Śląskie, Czechowice-Dziedzice, Łęczeszyce, Międzybrodzie Żywieckie, Wrzeszczewice Skrejnia, Szczebrzeszyn, Trzebcz Szlachecki ja Chrząszczyrzewoszyce.
Kliki SIIA ja toeta Eesti kõige usaldusväärsema ja tõsiseltvõetavama uudisteallika Lugejakiri.ee ilmumist!